Diari Oficial de la Generalitat Valenciana


Sumari del DOGV 3407, del 07-01-1999 (1998/11385)

ORDRE de 23 de desembre de 1998, de la Conselleria de Benestar Social, per la qual es convoquen les subvencions destinades als clubs esportius d’elit de la Comunitat Valenciana amb participació en competicions oficials internacionals i/o lligues de màxima categoria nacional d’esport no professional, per a l’any 1999, i s’aproven les bases per les quals se’n regula la concessió.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3407

Data del DOGV
:   07-01-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/11583


Data del document
:   23-12-1998

Organisme emissor
:   Conselleria de Benestar Social

Tipus de document
:   Ordre

ORDRE de 23 de desembre de 1998, de la Conselleria de Benestar Social, per la qual es convoquen les subvencions destinades als clubs esportius d'elit de la Comunitat Valenciana amb participació en competicions oficials internacionals i/o lligues de màxima categoria nacional d'esport no professional, per a l'any 1999, i s'aproven les bases per les quals se'n regula la concessió. [1998/X11399]
  
La Llei 4/1993, de 20 de desembre, de la Generalitat Valenciana, de l'Esport de la Comunitat Valenciana, estableix en l'article quinze el suport i la tutela de l'esport d'elit, especialment del no professional.
  
La Conselleria de Benestar Social, en la seua tasca de promoció i de difusió de l'esport, estableix com una línia general d'actuació, el suport i la col·laboració amb els clubs esportius de la Comunitat Valenciana que participen en competicions oficials de caràcter nacional i internacional.
  
A fi de promocionar aquesta àrea esportiva que permeta i que afavorisca el perfeccionament en el rendiment dels clubs esportius com a símbols representatius de la Comunitat Valenciana i la seua important tasca en la promoció de l'esport de base, la Direcció General de l'Esport de la Conselleria de Benestar Social ha establit aquest règim d'ajudes que s'ajusta als criteris de concurrència, publicitat i objectivitat en la concessió.
  
Així mateix, l'Ordre de 26 de setembre de 1994, de la Conselleria d'Economia i Hisenda de la Generalitat Valenciana, sobre tramitació anticipada d'expedients de despesa, estableix que es podran tramitar anticipadament subvencions a càrrec del capítol IV sempre que aquestes estiguen recollides en els annexos de transferències inclosos en el projecte de llei de pressupostos per a l'exercici vinent, remés pel Govern Valencià a les Corts.
  
Per això, i d'acord amb l'establert en els articles 35 de la Llei 5/83, de 30 de desembre, de Govern Valencià, els articles 15, 16 i 17 de la Llei 4/93, de l'Esport de la Comunitat Valenciana i el text refós de la Llei de la Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana,
  
ORDENE
  
Primer
  
Convocar la concessió de subvencions a clubs esportius d'elit de la Comunitat Valenciana per un import global màxim de seixanta milions de pessetes, (64.922.871 PTA) a càrrec de l'aplicació pressupostària 36.29.023.29.0, línia 4.03, dels Pressupostos de la Generalitat Valenciana per al 1999.
  
Segon
  
Aquests imports i tots els tràmits dictats fins al moment immediatament anterior al de la resolució de concessió de la subvenció, estaran condicionats a l'existència de crèdit adequat i suficient en els capítols IV, secció, servei, programa i línies corresponents que s'establisquen en la llei de pressupostos de la Generalitat Valenciana per a 1999.
  
Tercer
  
L'import global màxim per a les ajudes podrà ser incrementat sense necessitat d'obrir un nou termini de presentació d'instàncies, en el cas que s'eleve la consignació pressupostària existent, mitjançant una ordre de la Conselleria de Benestar Social que es publicarà al Diari Oficial de la Generalitat Valenciana.
  
Quart
  
Aprovar les bases per les quals es regula la convocatòria de subvencions als clubs esportius d'elit, que figuren com a annex I d'aquesta ordre.
  
DISPOSICIONS FINALS
  
Primera
  
Per a l'escaient desenvolupament i execució del que disposa aquesta ordre, es delega en el director general per a l'Esport la facultat per dictar les resolucions necessàries per a l'adequada aplicació d'aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Contra aquesta ordre, que esgota la via administrativa, s'hi podrà interposar un recurs contenciós administratiu en el termini de dos mesos comptadors des del dia de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana. La interposició de l'esmentat recurs requerirà la comunicació prèvia a la Conselleria de Benestar Social.
  
Tot això d'acord amb el que disposen els articles 57 i 58 de la Llei de la Jurisdicció Contenciosa Administrativa i l'article 110.3 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 23 de desembre de 1998
  
La consellera de Benestar Social,
  
MARCELA MIRÓ PÉREZ
  
Annex I
  
Bases per les quals es regula la concessió de subvencions destinades als clubs esportius d'elit de la Comunitat Valenciana amb participació en competicions oficials internacionals i/o lligues de màxima categoria nacional d'esport no professional.
  
Primera. Beneficiaris
  
1.1. Podran sol·licitar aquestes subvencions els clubs esportius de la Comunitat Valenciana que complisquen els següents requisits:
  
1.1.1. Estar inscrit en el Registre d'entitats esportives de la Comunitat Valenciana.
  
1.1.2. Estar adscrit a la federació autonòmica corresponent.
  
1.1.3. Participar amb equips de categoria absoluta o sènior, durant la temporada esportiva 98/99, en alguna de les competicions que es detallen a continuació i que no siguen organitzades per lligues professionals:
  
- Campionats d'Europa de clubs.
  
- Campionats d'Espanya amb sistema de lligues nacionals oficials de màxima categoria i que la competició no es realitze en concentració.
  
Segona. Objecte i aplicació de les subvencions
  
2.1. Les subvencions a clubs esportius objecte d'aquesta convocatòria tindran com a finalitat donar suport a la participació del primer equip del club en competicions oficials de caràcter nacional i internacional i la tecnificació de tots els equips de base del club.
  
2.2. Les subvencions a clubs es destinaran a finançar les despeses derivades de la participació dels seus equips esportius en competicions oficials: desplaçaments, arbitratges, allotjament i manutenció, nòmines, etc., així com altres derivades de la gestió i del funcionament del club de la forma següent:
  
2.2.1. Si el club presenta pressupostos de la temporada esportiva 98/99: despeses de l'esmentada temporada meritats en 1999.
  
2.2.2. Si el club presenta pressupostos de l'any 1999: despeses meritades en 1999.
  
Tercera. Sol·licituds i documentació
  
3.1. Les sol·licituds es realitzaran mitjançant una instància adreçada al director general de l'Esport de la Conselleria de Benestar Social, segons el model que figura com a annex II d'aquesta ordre.
  
3.2. La instància anirà acompanyada de la següent informació i documentació:
  
a) Certificació de la federació espanyola corresponent sobre dades de la temporada 1997/98, on s'especifique:
  
- La qualificació oficial de la competició internacional i/o de lliga de màxima categoria nacional.
  
- El nombre d'encontres disputats tant com a equip local com a visitant
  
- El llistat d'esportistes inscrits en la competició.
  
- La classificació obtinguda pel club sol·licitant en l'esmentada competició en la temporada 97/98.
  
- Llista d'esportistes de cada categoria pertanyent a la selecció espanyola respectiva.
  
Per als clubs que participen per primera vegada en competicions de màxima categoria nacional o internacional durant la temporada 98/99, la certificació anirà referida a la seua participació durant aquesta temporada i s'hi especificarà aquesta situació en aquest certificat. També s'hi especificarà el nombre total d'equips inscrits en la competició nacional o internacional i el nombre d'encontres que disputarà el club com a equip local o com a visitant en la temporada 98/99.
  
b) Certificat de la federació autonòmica corresponent que indique que el club hi està adscrit.
  
c) Pressupost econòmic d'ingressos i de despeses del club, corresponent a la temporada esportiva 98/99 o a l'any 1999.
  
d) Projecte esportiu que reculla la informació relativa a l'estructura de l'entitat respectiva i els equips i el nombre de llicències esportives per categories.
  
e) Certificat d'Empadronament, de Naixement o fotocòpia del Llibre de Família dels esportistes valencians del primer equip.
  
f) Certificat de la federació autonòmica corresponent, on constaran els equips de categories inferiors pertanyents al club.
  
g) Certificació del nombre de socis existents en la data de publicació d'aquesta ordre en el DOGV.
  
h) Inscripció del club en les competicions internacionals i/o de màxima categoria nacional per a la temporada 98/99.
  
3.3. A més de la informació i la documentació assenyalada en el punt anterior, la Direcció General de l'Esport podrà demanar qualsevol altra que considere necessària per al millor coneixement i comprensió de l'aplicació de la subvenció.
  
3.4. Les sol·licituds es presentaran al Registre General de la Conselleria de Benestar Social, situat al passeig de l'Albereda, 16, València; a les seccions d'Esports de les direccions territorials d'Alacant, Castelló o València, o en qualsevol dels llocs a què es refereix l'article 38 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
3.5. El termini de presentació d'instàncies serà de trenta dies naturals comptadors des de l'endemà de la publicació en el DOGV. En cas que el termini finalitze en dia inhàbil, en dissabte, en 24 o 31 de desembre, s'entendrà prorrogat fins al primer dia hàbil.
  
3.6. L'admissió a tràmit d'una sol·licitud de subvenció no generarà cap compromís de concessió.
  
3.7. La sol·licitud es considerarà desestimada si la resolució no es produeix en el termini de tres mesos des de l'acabament del termini de presentació d'instàncies.
  
Quarta. Valoració de les sol·licituds i resolució del procediment
  
4.1. Per a l'estudi i la valoració de les sol·licituds presentades es constituirà una comissió avaluadora formada per tres membres, designats pel director general de l'Esport.
  
4.2. La valoració de les sol·licituds s'efectuarà atenent els següents criteris:
  
a) Resultats de la temporada anterior: classificació obtinguda pel primer equip en la competició oficial de màxima categoria nacional i en la competició internacional en què haurà participat durant la temporada esportiva 97/98, per l'ordre següent:
  
Nivell A: Campionat del món
  
Nivell B: Campionat d'Europa de clubs absolut.
  
B-1. Clubs campions de lliga (1a. competició europea).
  
B-2. Clubs campions de copa (2ª. competició europea).
  
B-3. Altres.
  
Nivell C: Campionat de màxima categoria nacional absolut: lliga.
  
C-1. Campionat de lliga.
  
C-2. Campionat de copa.
  
Nombre d'encontres disputats en cada una de les competicions valorades en l'apartat anterior.
  
(En el cas d'equips que participen per primera vegada en alguna d'aquestes competicions, la valoració farà referència a la previsió de la temporada 98/99).
  
c) Nombre d'esportistes valencians integrants en el primer equip del club en la temporada 98/99.
  
d) Nombre d'equips d'altres categories inferiors en la temporada 98/99.
  
e) Nombre d'esportistes de club convocats amb les seleccions espanyoles corresponents durant la temporada 97/98.
  
f) Nombre de socis del club.
  
g) La implantació i la incidència de la modalitat esportiva practicada en el conjunt de la Comunitat Valenciana segons la classificació obtinguda pel nombre de llicències i d'entitats de la federació autonòmica.
  
h) Influència internacional de l'esport: classificació de la modalitat esportiva, d'acord amb de la seua afiliació internacional o del seu reconeixement per part del Comité Olímpic Internacional.
  
i) Pressupost econòmic d'ingressos i de despeses.
  
4.3. La quantificació d'aquests criteris de valoració serà la següent:
  
Màxim 4.600 punts: 18%
  
Màxim 7.000 punts: 28%
  
Màxim 2.500 punts: 10%
  
Màxim 4.800 punts: 19%
  
Màxim 5.250 punts: 21%
  
Màxim 400 punts: 2%
  
Màxim 500 punts: 2%
  
Màxim coeficient 1,5.
  
Puntuació total: (a+b+c+d+e+f+g) x coeficient h.
  
4.4. L'import total màxim fixat en aquesta convocatòria es distribuirà entre els beneficiaris atenent als criteris i quantificació especificats en les bases 4.2. i 4.3. S'estableix com a límit de subvenció el 30% del pressupost d'ingressos i de despeses presentat pel club.
  
4.5. Una vegada formalitzats els actes d'instrucció corresponents, la comissió avaluadora elevarà les seues conclusions al director general de l'Esport, el qual elevarà la proposta de resolució de concessió o de desestimació a la consellera de Benestar Social.
  
4.6. La Direcció General de l'Esport notificarà a les persones interessades la resolució de concessió o de denegació de les sol·licituds presentades. No obstant això, les sol·licituds sobre les quals no hi haja resolució expressa en el termini de tres mesos des de l'acabament del termini de presentació d'instàncies, s'entendran desestimades.
  
4.7. La resolució de concessió indicarà la subvenció concedida i les obligacions de la persona beneficiària quant a la seua aportació o percentatge de finançament.
  
Cinquena. Obligacions dels beneficiaris
  
5.1. Mantenir-se en la situació que legitima la seua concessió.
  
5.2. Justificar documentalment la seua participació en competicions oficials durant la temporada esportiva 98/99.
  
5.3. Comunicar a la Conselleria de Benestar Social l'obtenció de subvencions o ajudes al club per a la mateixa finalitat, procedents d'altres administracions o ens públics o privats.
  
5.4. Fer constar expressament en tota informació o documentació pròpia del club i relativa a les seues activitats: competicions o encontres oficials o amistosos, tant nacionals com internacionals, en què participe qualsevol dels seus equips, actes protocolaris, etc., on aquestes estiguen subvencionades per la Generalitat Valenciana.
  
5.5. Col·locar en les instal·lacions on el club desenvolupa la seua activitat esportiva, en lloc visible i durant la realització dels partits de competició del primer equip, publicitat estàtica al·lusiva a la col·laboració de la Generalitat Valenciana.
  
5.6. Participar o assistir a actes o activitats esportives o extraesportives, a sol·licitud de la Direcció General de l'Esport, sempre que no afecte el normal desenvolupament de les activitats pròpies de l'entitat esportiva.
  
5.7. Participar amb els equips de categories inferiors del club en els Jocs Esportius de la Comunitat Valenciana.
  
5.8. Cedir als jugadors i a les jugadores de la plantilla del club per participar en els partits en què competisca la selecció autonòmica del seu esport.
  
5.9. Posar a disposició de la Direcció General la plantilla del club per participar amb el primer equip en la Copa Generalitat.
  
5.10. El sotmetiment a les actuacions de control financer que escaiguen a la Intervenció General en relació amb les subvencions i ajudes concedides.
  
Sisena. Modificació de la resolució de concessió
  
6.1. L'import de la subvenció concedida en cap cas no podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que ha de desenvolupar el beneficiari.
  
6.2. Tota alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà produir la modificació de la resolució de concessió.
  
Setena. Procediment de pagament i terminis de justificació
  
7.1. El lliurament de les subvencions es produirà:
  
a) D'una sola vegada amb la justificació documental prèvia de les despeses corresponents a la realització de l'activitat objecte de la subvenció concedida, o en parts, amb la justificació prèvia d'un mínim del 25% del total de la subvenció concedida. S'entén que l'últim pagament quedarà condicionat a la justificació de les despeses corresponents a la realització de l'activitat.
  
b) O aplicant el règim previst en la Llei d'Hisenda Pública de la Generalitat Valenciana (art. 47.bis):
  
- Un 40% de l'import de forma immediata una vegada concedida la subvenció.
  
- Un 20% després de l'aportació i comprovació de la documentació justificativa de l'efectiva i correcta aplicació de la suma lliurada abans de l'actuació objecte de la subvenció.
  
- La resta, una vegada siga justificat íntegrament el compliment del que ha estat convingut.
  
7.2. Per a la concessió immediata d'una bestreta del 40%, les garanties que aportaran els beneficiaris es constituiran per la totalitat d'aquella, en alguna de les següents formes: en metàl·lic, en valors públics o mitjançant un aval bancari solidari prestat en la forma i en les condicions reglamentàries.
  
Quan les garanties es constituïsquen en metàl·lic o en valors públics, se n'efectuarà el dipòsit en les tresoreries territorials de la Conselleria d'Economia, Hisenda i Administració Pública.
  
7.3. El termini de presentació de les justificacions requerides conclourà el 15 de novembre de l'any 1999.
  
Vuitena. Justificació documental de la subvenció
  
8.1. Junt a la presentació de la primera justificació, els clubs esportius hauran d'acreditar que es troben al corrent en les seues obligacions tributàries i amb la Seguretat Social, mitjançant una certificació referida al moment d'acabament del termini de presentació de sol·licituds, en la forma establerta en l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21 de juny de 1996).
  
8.2. La Conselleria de Benestar Social, ja que es tracta d'una subvenció destinada a finançar l'activitat genèrica d'un club conduent a la consecució d'uns objectius esportius, pagarà la subvenció amb la presentació prèvia dels següents documents justificatius:
  
8.2.1. Certificació que incloga el resum de despeses per conceptes: desplaçaments, arbitratges, allotjament, manutenció, nòmines, material esportiu, etc.
  
8.2.2. Compte justificatiu acreditatiu de la correcta aplicació de la subvenció concedida, acompanyada dels documents que justifiquen les despeses efectuades, en original i còpia. Una vegada comprovats els documents, se'n tornaran a les entitats els originals perquè els custodien.
  
8.3. Els justificants integrants de cada compte justificatiu hauran de complir els requisits formals legalment establits.
  
8.4. Seran d'aplicació a aquesta ordre les previsions de la Llei d'Hisenda Pública de la Generalitat Valenciana per al pagament d'ajudes i subvencions públiques i la resta de legislació concordant.
  
8.5. Queden exclosos de la possibilitat de justificació amb fons procedents de la subvenció de la Direcció General de l'Esport, les despeses ocasionades per:
  
- Adquisició d'immobilitzat.
  
- Adquisició de béns destinats a la venda.
  
- Aportacions a sistemes complementaris de pensions.
  
- Multes i recàrrecs per pròrroga i constrenyiment imposats per qualsevol administració pública.
  
- Els bitllets emesos i no utilitzats.
  
- Despeses extra d'hotel.
  
- Despeses socials (beques, primes per contractar assegurances de vida, etc.), excepte la quota de la Seguretat Social i altres cotitzacions socials.
  
- Despeses financeres, excepte les derivades d'operacions de crèdit subscrites a l'empara d'aquesta subvenció.
  
- Indemnitzacions per acomiadament.
  
- Indemnitzacions per raó de servei que superen les quanties màximes establides per la Generalitat Valenciana per al seu personal. En cas contrari, es podran justificar mitjançant les factures acreditatives de les despeses de restauració, d'allotjament i de locomoció.
  
- Bestretes reintegrables.
  
- Despeses sumptuàries.
  
8.6. Quant a l'Impost sobre el Valor Afegit (IVA), s'hi seguirà el es disposa tot seguit:
  
a) Si el club esportiu sols realitza operacions declarades exemptes per l'Agència Tributària, es podrà justificar íntegrament a càrrec de la subvenció concedida, l'IVA suportat.
  
b) Si el club esportiu realitza operacions no declarades exemptes per l'Agència Tributària, sols podrà justificar a càrrec de la subvenció concedida, l'IVA suportat no deduïble per aplicació del percentatge de prorrateig que hi siga d'aplicació.
  
Novena. Memòria esportiva i rendició de comptes
  
9.1. Després de la justificació de la totalitat de la subvenció concedida per la Conselleria de Benestar Social, el club haurà de presentar la següent documentació:
  
1. Memòria esportiva de l'any o temporada esportiva.
  
2. Liquidació del pressupost.
  
3. Comptes anuals.
  
9.2. La documentació requerida en el paràgraf anterior es presentarà en el termini d'un mes des de l'acabament de l'exercici econòmic d'aplicació de la subvenció des de l'aprovació per part de l'assemblea general del club, firmada pel president i pel secretari del club.
  
Deu. Reintegrament
  
Escaurà el reintegrament de les quantitats rebudes i l'exigència de l'interés de demora des del moment del pagament de la subvenció en els següents casos:
  
a) Incompliment de l'obligació de justificació.
  
b) Obtenir la subvenció sense reunir les condicions requerides.
  
c) Incompliment de la finalitat per a la qual a ser concedida la subvenció.
  
d) Incompliment de les condicions imposades als beneficiaris per raó de la concessió de la subvenció.
  
e) Igualment, en supòsit regulat en la base 6.1, quan la subvenció principal siga de la Generalitat Valenciana, escaurà el reintegrament de l'excés obtingut sobre el cost de l'activitat desenvolupada.
  
Onze